Ifølge CNN vil Sydkorea og Nordkorea senere på året annoncere afslutningen på striden på den koreanske halvø.

Efter møder mellem Sydkoreas præsident Moon Jaein og Nordkoreas leder Kim Jong-un, har de to lande nu underskrevet en aftale.

Ifølge CNN hedder aftalen "Panmunjom Declaration for Peace, Prosperity and Unification on the Korean Peninsula" - det betyder "deklaration for fred, fremgang og forening på den koreanske halvø".

Ifølge CNN vil det betyde, at krigen på den koreanske halvø vil blive afsluttet i år.

I erklæringen er de to også enige om at arbejde for at gøre den koreanske halvø fri for atomvåben. Det skriver Reuters.

Der var to runder af samtaler fredag mellem de to statsledere.

Lovede at stoppe missiltest

Cirka klokken 5 fredag morgen dansk tid kunne nyhedsbureauet Associated Press (AP) oplyse, at den første runde af samtaler mellem Kim Jong-un og den sydkoreanske præsident var overstået, og at Kim Jong-un var kørt nordpå i en limousine for at spise frokost - ledsaget af joggende sikkerhedsvagter.

Under mødet skal Kim Jong-un ifølge et nyhedsbureau have lovet at stoppe test af missiler.

Nyhedsbureauet Associated Press (AP) skriver, at Kim Jong-un har sagt til den sydkoreanske leder - med henvisning til test af missiler - at han "ikke vil forstyrre din tidlige morgensøvn længere".

Efter offentliggørelsen af erklæringen skal de to ledere mødes under mere private former.

Tantholdt: Historisk aftale

Rasmus Tantholdt fortæller, at man i Nord- og Sydkorea ser en fredsaftale, som en stor forløsning.

Dagen afsluttes med en middag.

TV 2s udlandskorrespondent Rasmus Tantholdt siger, at aftalen er historisk - der har været krig mellem de to lande i 65 år.

- Landet her (Sydkorea, red.). er teknisk set i krig med Nordkorea. Der er våbenhvile, men nu kommer der en fredsaftale, og det er historisk, siger Rasmus Tantholdt.

Ifølge erklæringen vil de to lande senere på året erklære krigen afsluttet, og man har også til hensigt, at den koreanske halvø skal være atomvåben-fri zone. Ifølge Rasmus Tantholdt er svagheden ved erklæringen, at der er tale om hensigter.

- Svagheden her er jo, at det ikke fremgår af erklæringen, hvornår det skal ske, siger Rasmus Tantholdt.